Požar u katedrali Notre Dame

**Požar u katedrali Notr Dam** izbio je 15. aprila 2019. godine oko 18.50 ispod krova katedrale Notr Dam u Parizu, a ugašen je petnaest sati kasnije. U požaru su izgoreli krov i kula na krovu, a unutrašnjost katedrale, gornji zidovi i prozori su teško oštećeni. Veću štetu sprečio je kameni plafon koji je zadržavao krov u plamenu dok se urušavao. Mnoga umetnička dela i druge relikvije su evakuisane, a dok su neke koje su ostale unutra uništene ili oštećene. Dva para orgulja i tri rozete iz 13. veka su pretrpele malu ili nikakvu štetu.

Predsednik Francuske Emanuel Makron obećao je zemlji da će obnoviti katedralu i pokrenuo je kampanju za prikupljanje sredstava. Za manje od 48 sati od početka požara najavljena je svota od 900 miliona evra donacija. Procenjuje se da bi obnova katedrale mogla trajati dvadeset i više godina.

## Pozadina
Izgradnja katedrale Notr Dam počela je u 12. veku, a korišćen je kamen za zidove i svod, dok su glavni krov i kula na krovu napravljeni od drveta. Prvobitna kula na krovu oštećena je vetrom i skinuta između 1786. i 1791. godine; nova kula, napravljena od hrastovog drveta i prekrivena olovom, a koju je dizajnirao Ežen Viole le Dik, dograđena je u 19. veku. Katedrala je upisana na listu Svetske baštine Uneska 1991. godine.

Poslednjih godina katedrala je pretrpela znatna oštećenja zbog trošenja kamena, prvenstveno zbog zagađenja okoline, jer kisele kiše nagrizaju krečnjak. Ministarstvo kulture je 2014. godine procenilo troškove renoviranja katedrale na 150 miliona evra.

Nadbiskupija Pariza je 2016. godine uputila apel za prikupljanje 100 miliona evra u narednih pet do deset godina kako bi se pokrili troškovi održavanja i restauracije. U vreme požara, u toku je bila obnova na kuli na krovu, procenjena na 6 miliona evra. Oko krovova je podignuta čelična skela.

## Požar
### Početak
Pariski javni tužilac prvobitno je izjavio da je požar počeo u potkrovlju katedrale oko 18.50, kada je katedrala bila otvorena za javnost. Oko 18.20, čuvari su najpre čuli požarni alarm i počeli da evakuišu ljude iz katedrale, ali nisu videli požar sve do 18.43, kada se ponovo oglasio alarm ili se oglasio drugi alarm. Misa je bila u toku od 18.15. Ljudi su mirno evakuisani u roku od nekoliko minuta.

Prema rečima očevidaca, vrata katedrale su se naglo zatvorila za njima i beli dim se počeo dizati sa krova. Dim je pocrneo pre nego što se sa kule pojavio plamen, a zatim je dim postao žut.

### Intervencija
Policija je brzo evakuisala ostrvo Site.

Pariska vatrogasna brigada redovno je vežbala za pripremu u slučaju bilo kakvog požara u katedrali, uključujući i dve vežbe na licu mesta 2018. godine.

Sa vatrom su se prvenstveno borili iznutra, u skladu sa uobičajenom francuskom vatrogasnom praksom. Gašenje vatre spolja moglo bi dovesti do oštećenja unutrašnjosti skretanjem plamena i vrelih gasova unutra(na temperaturama do 800&nbsp;°C). Dvadeset vatrogasaca se popelo u dva tornja. Vatrogasna vozila su sa tla pažljivo gasila požar, izbegavajući dodatno oštećenje zgrade. Prateći plan vatrogasne službe za ovakve hitne situacije, brodovi su se brzo rasporedili na reci Seni kako bi pumpali vodu.

Gašenje požara iz vazduha nije korišćeno jer je to moglo da ošteti strukturu i zagrejan kamen može da ispuca ako se naglo ohladi. Helikopteri se nisu koristili zbog opasnog strujanja vazduha ali su se bespilotne letelice koristile za vizuelno i termičko snimanje, a roboti su korišćeni za snimanje i usmeravanje mlazeva vode.

## Prikupljanje prihoda

Dvanaest sati nakon početka požara prikupljeno je preko 900 miliona evra donacija od pojedinaca, kompanija i institucija za rekonstrukciju katedrale.

## Reference

## Vanjske veze

* Zvanični veb-sajt katedrale Notr Dam